
Szénhordozós katalizátorok előállítása és alkalmazása anilin szintézisében

Az MDI (metilén- difenil-diizocianát) fontos alapanyag a poliuretán habok gyártása során. Előállítása MDA-ból (metilén-difenil-diamin) történik, melynek a legfőbb alapanyaga az anilin. Az anilin szintézisének a leggyakoribb technológiai eljárása a nitrobenzol katalitikus hidrogénezése melyet legtöbbször korom, szén nanocső, illetve aktív szén hordozós Pd, Pt és Ni katalizátorokkal valósítanak meg.
Kutatásom során palládium és nikkeltartalmú korom, szén nanocső (BCNT), és aktív szén hordozós katalizátorokat állítottam elő csepegtetéses módszerrel. Az elkészített katalizátorok morfológiáját pásztázó elektronmikroszkóppal (SEM), a kialakult fajlagos felület nagyságát és pórustérfogatát gázadszorpciós analizátor segítségével, az impregnálás során megkötött fémek mennyiségét induktív csatolású plazma atomemissziós spektrométerrel (ICP-OES) vizsgáltam. A mintákat alkotó fázisok vizsgálatát röntgendiffrakciós vizsgálatok segítségével végeztem. Teszteltem a katalizátorok aktivitását nitrobenzol folyadékfázisú katalitikus hidrogénezése során. A hidrogénező rendszerben a reakció közben mintavételt követően gázkromatográfiás méréssel nyomon követtem a nitrobenzol konverziót, illetve a melléktermékképződést. Vizsgáltam a hőmérséklet, valamint a hordozó típusának katalitikus aktivitásra gyakorolt hatását.



